b"\n_START_ARTICLE_\nDhaulagiri\n_START_SECTION_\nSituaci\xc3\xb3\n_START_PARAGRAPH_\nEl mass\xc3\xads es troba a la part nord-central del Nepal, a la regi\xc3\xb3 de Dhawalagiri i conforma el flanc oriental del Dhaulagiri Himal, un bra\xc3\xa7 subsidiari de la serralada de l'Him\xc3\xa0laia._NEWLINE_Cap al sud-est, el mass\xc3\xads del Dhaulagiri s'est\xc3\xa9n prop de 30 km al llarg de la gorja del riu Kali Gandaki, que a la riba oposada \xc3\xa9s flanquejat per l'Annapurna (8.091m). El desnivell entre el fons de la gorja i els cims de les dues grans muntanyes supera, en alguns sectors, els sis mil metres, cosa que fa de la cara sud una paret molt dif\xc3\xadcil d'ascendir. Per contra la cara nord \xc3\xa9s molt m\xc3\xa9s accessible i \xc3\xa9s el lloc per on passa la via normal d'ascens al Dhaulagiri._NEWLINE_La ciutat m\xc3\xa9s propera, a uns setanta quil\xc3\xb2metres al sud-est, \xc3\xa9s Phokara. Amb tot, l'aproximaci\xc3\xb3 a la muntanya tamb\xc3\xa9 es pot comen\xc3\xa7ar des de Jomsom, a uns 20 km al nord-est de la muntanya.\n_START_SECTION_\nHist\xc3\xb2ria\n_START_PARAGRAPH_\nDespr\xc3\xa9s del seu descobriment pels occidentals, el 1808, fou considerada la muntanya m\xc3\xa9s alta del m\xc3\xb3n, reempla\xc3\xa7ant el Chimborazo, a l'Equador, que amb 6.310 m d'altitud, era considerada aleshores la m\xc3\xa0xima elevaci\xc3\xb3 del planeta. Aquesta qualificaci\xc3\xb3, amb tot, sols li dur\xc3\xa0 30 anys, quan el Kanchenjunga (8.586m) li va prendre el relleu.\n_START_SECTION_\nPrimera ascensi\xc3\xb3\n_START_PARAGRAPH_\nEl primer reconeixement per tal de pujar el Dhaulagiri es produ\xc3\xad el 1950 per part d'una expedici\xc3\xb3 francesa encap\xc3\xa7alada per Maurice Herzog, els quals al fracassar a l'hora de trobar una ruta accessible van dirigir-se cap al ve\xc3\xad Annapurna, aconseguint fer el cim el 3 de juny del mateix any. Era el primer vuit mil assolit._NEWLINE_El 1959, una expedici\xc3\xb3 austr\xc3\xadaca dirigida per Fritz Moravec va explorar l'aresta nord-est de la muntanya, i va posar les bases per a una futura ascensi\xc3\xb3._NEWLINE_El 13 de maig de 1960 una expedici\xc3\xb3 austro-su\xc3\xafssa, liderada per Max Eiselin, aconsegu\xc3\xad fer per primera vegada el cim amb Kurt Diemberger, Peter Diener, Ernst Forrer, Albin Schelbert, Nyima Dorji i Nawang Dorji. Diemberger es convertia d'aquesta manera, junt a Hermann Buhl, en l'\xc3\xbanic home en assolir dues primeres ascensions a un vuit mil, ja que ambd\xc3\xb3s havien aconseguit el 1957 fer cim per primera vegada el Brad Peak i Buhl ja havia fet el Nanga Parbat. En aquesta expedici\xc3\xb3 es tingu\xc3\xa9, per primera vegada, el suport d'un avi\xc3\xb3, un Pilatus PC-6, el qual es va estavellar durant l'aproximaci\xc3\xb3."